राजा दशरथ अयोध्या के राजा थे| पुत्र प्राप्ति के लिए उन्होंने यज्ञ करवाने की सोची| इस यज्ञ को सम्पन्न करने के लिए राजा दशरथ ने समस्त मनस्वी, तपस्वी, विद्वान ऋषि-मुनियों तथा वेदविज्ञ प्रकाण्ड पण्डितों को बुलावा भेज दिया| यज्ञ के लिए निश्चित किये गए समय पर महाराज दशरथ अपने गुरु वशिष्ठ जी तथा अपने परम मित्र अंग देश के अधिपति लोभपाद के जामाता ऋंग ऋषि को लेकर यज्ञ मण्डप में पधारे| इस प्रकार महान यज्ञ का विधिवत शुभारंभ किया गया| सम्पूर्ण वातावरण वेदों की ऋचाओं के उच्च स्वर में पाठ से गूंजने तथा समिधा की सुगन्ध से महकने लगा|